SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr.251

**2018. gada 14. februārī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Kārlis Seržants**

**Kārlis Krēsliņš**

**Aleksejs Loskutovs**

**Jānis Ruks**

**Veiko Spolītis**

**Edvīns Šnore**

**Zenta Tretjaka**

**Juris Vectirāns**

**Mihails Zemļinskis**

citas personas:

* Iekšlietu ministrijas parlamentārā sekretāre **Evika Siliņa**
* Iekšlietu ministrijas Juridiskā departamenta direktors **Vilnis Vītoliņš**
* Iekšlietu ministrijas Juridiskā departamenta Starptautisko tiesību nodaļas juriskonsulte **Līva Rudzīte**
* Tieslietu ministrijas Valststiesību departamenta Administratīvo tiesību nodaļas jurists **Uldis Rudziks**
* Drošības policijas priekšnieka vietnieks **Ints Ulmanis**

**Saeimas Aizsardzības, iekšlietu un korupcijas novēršanas komisijas vecākā konsultante Ieva Barvika, konsultants Māris Veinalds, konsultante Daina Sunepa**

**Sēdi vada:** komisijaspriekšsēdētāja biedrs K.Seržants

**Sēdi protokolē:** komisijas konsultanteD.Sunepa

**Sēdes veids:** atklāta

Izskatītā darba kārtība:

1. **Likumprojekts “Grozījumi Gaisa kuģu pasažieru datu apstrādes likumā” (1135/Lp12), 1. lasījumam.**

K.Seržants: atklāj sēdi un informē par sēdes darba kārtību.

Norāda, ka likumprojekts izstrādāts saistībā ar Eiropas Parlamenta un Padomes 2016. gada 27.aprīļa Direktīvu (turpmāk – Direktīva). Atzīmē, ka aviokompānijām ir uzlikts pienākums nosūtīt pasažieru datus to iekļaušanai Gaisa kuģu pasažieru reģistrā un tā būs zināma papildu slodze gan aviokompānijām, gan valsts drošības iestādēm. Dod vārdu Iekšlietu ministrijas pārstāvjiem.

E.Siliņa: informē par trim galvenajiem likumprojekta izstrādes iemesliem.

Eiropas Parlamenta un Padomes 2016. gada 27. aprīļa Direktīva (ES) 2016/681 par pasažieru datu reģistra datu izmantošanu teroristu nodarījumu un smagu noziegumu novēršanai, atklāšanai, izmeklēšanai un saukšanai pie atbildības par tiem paredz citādu kārtību, nekā tā, kādā mēs identificējam, kuri ir tie noziedzīgie nodarījumi, kuru novēršanai un atklāšanai pieļaujama pasažieru datu apstrāde. Šie noziedzīgie nodarījumi uzskaitīti likumprojekta pielikumā. Sods par šo noziedzīgo nodarījumu izdarīšanu ir ilgāks par trim gadiem.

Grozījumi nepieciešami arī tādēļ, ka Latvijas Administratīvo pārkāpumu kodeksā pārejam uz dekodifikāciju, nosakot paredzamos sodus speciālajos likumos.

Likumprojekts paredz mainīt arī terminus. Likumam saskaņā ar Direktīvu jāstājas spēkā 2018. gada 25.maijā.

*Tā kā komisijas sēdē piedalās arī deputātu “ēnas”, E.Siliņa īsi izskaidro spēkā esošā Gaisa kuģu pasažieru datu apstrādes likuma būtību.*

J.Ruks: saistībā ar administratīvo pārkāpumu dekodifikāciju lūdz paskaidrot, kādēļ sodi tiek ietverti Gaisa kuģu pasažieru datu apstrādes likumā.

V.Vītoliņš: skaidro, ka 2017. gada sākumā pieņemtais Gaisa kuģu pasažieru datu apstrādes likums paredz aviokompāniju iegūtos pasažieru datus nodot Drošības policijas pārziņā esošajai pasažieru datu apstrādes sistēmai, lai tiesību aizsardzības iestādes varētu analizēt datus par tām personām, kuras rada apdraudējumu valsts drošībai terorisma draudu un citu smagu noziegumu, piemēram, narkotisko vielu pārvadāšanas, kontrabandas u.c. kontekstā, tādējādi laicīgi identificējot šos noziegumus. Šāda datu apstrāde ir saistīta ar būtisku iejaukšanos personas privātajā dzīvē, ko paredz aizsargāt starptautiskie normatīvie akti. Tādēļ bija svarīgi sabalansēt noziedzības apkarošanas mērķi ar privātās dzīves aizsardzību. Līdz ar to tika noteikts, ka pirms datu iegūšanas no sistēmas atļauju dod tiesnesis.

V.Vītoliņš ieskicē galvenos likuma grozījumu aspektus, kas tiks izdarīti saskaņā ar 2016. gada 27. aprīļa Direktīvas prasībām.

Akcentē būtiskāko aspektu, ka Direktīva paredz noteikt samērīguma principu, Direktīvas pielikumā uzskaitot tos noziedzīgos nodarījumus, par kuriem būtu pieļaujama datu iegūšana no informācijas sistēmas. Likumprojektā paredzēts aizstāt atsauci uz Krimināllikumu par smagiem un sevišķi smagiem noziegumiem ar pielikumu. Līdz ar to tiek mainīts likuma mērķis, lai nodrošinātu minētā pielikuma integrāciju likumā. V.Vītoliņš atzīmē, ka Eiropas Savienība (turpmāk – ES) ir noteikusi augstāku personas datu aizsardzības standartu.

V.Vītoliņš vērš uzmanību arī, ka ES ir precizējusi arī personas datu apstrādes regulējumu, kuru Tieslietu ministrija šobrīd pārņem nacionālajos normatīvajos aktos. Iepriekš minētie ES dokumenti ievieš jaunu institūtu – datu apstrādes inspektoru, kurš uzraudzīs datu apstrādes ievērošanu iestādēs. Arī šodien izskatāmais likumprojekts paredz šo institūtu.

Tā kā Direktīva ietver arī starptautiskās sadarbības vienotos principus, arī šajā likumprojektā ir paredzēts, ka pasažieru datu reģistra nodaļas, kuras ir Drošības policijas sastāvā, varēs no radniecīgajiem dienestiem ārvalstīs pieprasīt attiecīgo informāciju.

Direktīva paredz arī, ka aviopārvadātājiem par datu nenodošanu jābūt paredzētiem samērīgiem un iedarbīgiem sodiem. Iepriekš Gaisa kuģu pasažieru datu apstrādes likumā sodi netika paredzēti, ieviešot pārejas periodu, lai visi varētu sagatavoties. Šobrīd likumprojektā ir iestrādāti sodi, kas salāgoti ar Administratīvo pārkāpumu kodeksā minētajiem sodiem, un tie ir no 3100 līdz 5100 *euro*.

V.Vītoliņš atgādina, ka šobrīd Tieslietu ministrija virza reformu administratīvo pārkāpumu sodu noteikšanā, atdalot procesuālo regulējumu un ieviešot to atsevišķā likumā un paredzot koncepciju, ka šie sodi būs noteikti speciālajos likumos. Paredzēts, ka Tieslietu ministrijas iniciatīva stāsies spēkā 2020. gadā. Šā iemesla dēļ tiek grozīts Administratīvo pārkāpumu kodekss, un to skata Saeimas Juridiskā komisija. Tā kā nākotnē saskaņā ar koncepciju būs jāizdara grozījumi arī speciālajos likumos, tad identiski grozījumi Administratīvo pārkāpumu kodeksam šajā likumprojektā tiek iestrādāti jau tagad, nosakot pārejas posmu līdz koncepcijas ieviešanai. V.Vītoliņš aicina deputātus atbalstīt sodu ieviešanu likumā jau tagad, lai nākotnē, kad Administratīvo pārkāpumu kodekss zaudēs savu spēku, to vairs nevajadzētu darīt. Uzsver, ka Direktīva jau ir spēkā, bet tās prasības ir jāievieš līdz šā gada 25. maijam.

K.Seržants: dod vārdu Drošības policijas pārstāvim.

I.Ulmanis: informē, ka Drošības policija piedalījās likumprojekta izstrādē un to atbalsta. Svarīgākais ir atbilstoši Direktīvas prasībām precizēt smagos noziedzīgos nodarījumus, lai nepaplašinātu pasažieru datu izmantošanu neatbilstoši Direktīvā paredzētajiem mērķiem. Turklāt grozījumi paredz sankciju iestrādi pret gaisa pārvadātājiem. I.Ulmanis citē Direktīvas 14. pantu un norāda, ka likumprojektā paredzētas finansiālas sankcijas par datu nenosūtīšanu vai nepilnīgu nosūtīšanu datu reģistram. Lai gan Drošības policijas pašmērķis nav sodīšana, tomēr minētās sankcijas būtu nepieciešamas kā atturošs līdzeklis.

I.Ulmanis atzīmē vēl dažus no likuma grozījumiem un lūdz komisiju likumprojektu atbalstīt.

K.Seržants: lūdz izteikties Tieslietu ministrijas pārstāvi.

U.Rudziks: informē, ka Tieslietu ministrijai bija diskusijas ar likumprojekta autoru – Iekšlietu ministriju – gan par datu apstrādi, gan noziedzīgo nodarījumu uzskaitījumu. Bija arī iebildumi par administratīvo pārkāpumu definīcijām. Tomēr likumprojekts ar Tieslietu ministriju ir saskaņots, akceptēts Ministru kabinetā, un šobrīd ministrijai pretenziju nav.

Attiecībā uz dekodifikācijas normu iekļaušanu Gaisa kuģu pasažieru datu apstrādes likumā U.Rudziks norāda, ka Tieslietu ministrijas kapitālsabiedrība “Latvijas Vēstnesis” spēj nodrošināt pieņemtu, bet spēkā nestājušos tiesību normu ilgstošu saglabāšanu līdz brīdim, kad tiks noteikts to spēkā stāšanās termiņš.

U.Rudziks uzsver, ka no likumdošanas efektivitātes viedokļa Tieslietu ministrijai iebildumu par iepriekš minēto kopīgo virzību nav.

K.Seržants: atzīmē, ka gadījumā, ja priekšlikumu iesniegšanas termiņš būs divas nedēļas un likumprojektam netiks iesniegti daudzi priekšlikumi, līdz 25. maijam likumprojekts Saeimā varētu tikt pieņemts.

E.Siliņa: atzīmē, ka šodien Saeimas Juridiskā komisija izskata likumprojektu “Grozījumi Latvijas Administratīvo pārkāpumu kodeksā” (Nr. [1136/Lp12](http://titania.saeima.lv/LIVS12/saeimalivs12.nsf/webSasaiste?OpenView&restricttocategory=1136/Lp12)).

U.Rudziks: piebilst, ka gadījumā, ja ir bažas attiecībā uz pamata likuma virzību Juridiskajā komisijā, juridiskā tehnika pieļauj grozīt arī spēkā nestājušos tiesisko regulējumu.

K.Seržants: aicina deputātus uzdot jautājumus.

Jautā, vai likumprojektā paredzētais sods par pasažieru datu nesniegšanu 3100 – 5100 *euro* apmērā attiecībā uz aviokompānijām nav pārāk mazs un vai to nevajadzētu palielināt.

V.Vītoliņš: norāda, ka šāds sods pastāv jau šobrīd saistībā ar 2004. gada Direktīvu, kas vērsta uz nelegālās imigrācijas apkarošanu. Valsts robežsardzei ir tiesības pieprasīt un saņemt datus par konkrētu reisu, un par datu nesniegšanu ir paredzēts sods. Informē, ka pēdējo 11 gadu laikā aviokompānijas sodītas tikai 8 reizes. Līdz ar to nav pamata secināt, ka aviokompānijas ļaunprātīgi pārkāpj izveidoto mehānismu. Vienlaikus šobrīd notiek smagas diskusijas ar aviokompānijām ES līmenī. Piemēram, aviokompānija “Lufthansa” ir paziņojusi, ka ir nepieciešams pārejas periods, lai salāgotu sistēmas. V.Vītoliņš uzskata, ka piedāvātais sodu apjoms ir samērā ar interesēm un vajadzībām, bet, iespējams, ka nākotnē varētu rasties nepieciešamība pēc bargākiem sodiem.

A.Loskutovs: izsaka repliku, ka soda nomaksa neatbrīvo no pienākuma sniegt informāciju, tādēļ sodiem nav jābūt vēl bargākiem. Paziņo, ka konceptuāli atbalsta likumprojektu, tomēr vēlas uzdot vairākus nelielus jautājumus no juridiskās tehnikas viedokļa.

A.Loskutovs jautā, vai tiešām ir nepieciešams papildināt 1. panta 5.punkta tekstu ar vārdiem “gaisa pārvadātāju”, ņemot vērā skaidrojumu iekavās.

V.Vītoliņš: šobrīd nevar precīzi atbildēt un sola noskaidrot. Atzīmē, ka tas varētu būt saistīts ar Direktīvas attiecīgās normas tekstu.

A.Loskutovs: norāda, ka 7.punktā piedāvātais termins “bīstami kriminālnodarījumi” izklausās pēc žargona. Jautā, vai kaut viens no “bīstamajiem kriminālnodarījumiem” ir kriminālpārkāpums un kādēļ nevarētu lietot terminu “bīstami noziegumi”.

V.Vītoliņš: paskaidro, ka par šo jautājumu bija diskusijas. Iekšlietu ministrija izšķīrās par formulējumu “bīstami kriminālnodarījumi”, lai nedotu cilvēkiem maldinošu atsauci uz noziegumiem, kuri minēti Krimināllikumā.

A.Loskutovs: norāda, ka Krimināllikumā gandrīz nav izmantots vārds “bīstami”.

V.Vītoliņš: piekrīt, ka likumprojektā piedāvāto normu varētu precizēt.

A.Loskutovs: ierosina 7.punkta tekstā aizstāt vārdu “ietvertie” ar vārdu “minētie”.

V.Vītoliņš: piekrīt.

A.Loskutovs: norāda, ka vairākos pantos minēti smagi noziegumi, un vērš uzmanību uz likumprojekta 5. panta tekstā lietotajiem vārdiem “sevišķi smagu” un jautā, vai ministrija atkāpjas no savas piedāvātās definīcijas.

V.Vītoliņš: sola to precizēt.

A.Loskutovs: vērš uzmanību uz likumprojekta 4. pantā piedāvāto likuma 4. panta 18.punkta redakciju un jautā, vai reģistrā iekļaujamo ziņu apjoms neaugs ģeometriskā progresijā.

V.Vītoliņš: norāda, ka šī norma ir saistīta ar 2004. gada Direktīvu. Iespējams, ka ziņu apjoms ir saistīts ar aviokompāniju informācijas apstrādes specifikāciju. Uzskata, ka dati par pasažieri reģistrā ir jāsniedz tikai vienu reizi. Likuma 4. panta 18.punkta redakcijā iekavās minētās ziņa norādītas, lai būtu skaidrība.

*Par minēto normu diskutē V.Vītoliņš, A.Loskutovs, K.Seržants, E.Siliņa, V.Spolītis.*

K.Seržants: ierosina uz likumprojekta otro lasījumu sniegt komisijai tehnisku skaidrojumu par minēto normu.

E.Siliņa: piekrīt.

J.Vectirāns: vērš uzmanību uz likumprojekta anotācijā minēto, ka “vienlaikus likumprojekts paredz arī gaisa kuģu pasažieru datu apmaiņu ar citām starptautiskajām organizācijām vai to aģentūrām”. Jautā, cik plaši jāsaprot jēdziens “starptautiskās organizācijas”.

V.Vītoliņš: kā piemērus min Interpolu, Eirojustu, OLAF.

K.Seržants: interesējas, vai starptautiskās datu apmaiņas notiks operatīvi vai tiesiskās palīdzības lūgumu līmenī.

V.Vītoliņš: informē, ka steidzamos gadījumos runa ir tikai par policijas sadarbību un tas ir sekunžu jautājums. Savukārt, ja dati tiek pieprasīti plānveida analīzes veikšanai, ir jālūdz tiesneša atļauja vispārējā kārtībā. Uzsver, ka Gaisa kuģu pasažieru datu reģistrs nevar tikt izmantots krimināltiesiskai sadarbībai, bet tas var kalpot tikai kā indikators.

K.Seržants: jautā, cik ilgi dati būs jāglabā.

V.Vītoliņš: atbild, ka piecus gadus.

Z.Tretjaka: vēlas uzzināt, vai Latvija bieži saņem pasažieru datu pieprasījumus no citām valstīm. Jautā, vai nerodas problēmas valodas barjeras un personas kodu maiņas dēļ.

V.Vītoliņš: uz jautājumu par personas kodiem skaidro, ka daudzās valstīs kodu vispār nav. Gaisa kuģu pasažieru datu reģistrā tiks iekļauti visu valstu pilsoņi. Sistēma ir veidota ar domu, ka personas var meklēt pēc dažādiem kritērijiem, un analītiķim tas ir jāspēj.

Uz pirmo jautājumu V.Vītoliņš atbild, ka policijas sadarbības ietvaros valoda nav regulēta. Savukārt Interpols izmanto četras valodas – angļu, franču, spāņu un arābu valodu. Latvijas policisti sadarbībā parasti izmanto angļu valodu.

K.Krēsliņš: jautā, kādu iemeslu dēļ aviokompānijas nesniedz pieprasītos datus.

V.Vītoliņš: uzskata, ka galvenais iemesls ir tehniskas problēmas.

K.Krēsliņš: izsaka viedokli, ka nākotnē sistēmās varētu izmantot modernās programmatūras.

V.Vītoliņš: norāda, ka mūsdienās ir grūti paslēpt savus datus, tādēļ ES datu apstrādes regulējumam pievērš lielu uzmanību, nosakot arvien detalizētākas prasības un uzliekot lielus sodus par pārkāpumiem šajā jomā. Atzīmē, ka, jau šodien vairākos ES normatīvajos aktos ir iestrādātas normas, kas paredz personas identificēšanu pēc pirkstu nospiedumiem.

K.Seržants: atzīmē, ka personas dati ir ne tikai sensitīvi, bet arī vērtīgi, ņemot vērā konkurenci starp gaisa pārvadātājiem. Jautā, cik lielā mērā varam būt pārliecināti, ka valsts aizsargās personas datus.

E.Siliņa: runā par datu iegūšanu un nostiprināšanu no valsts puses. Valsts vāc datus sabiedrības drošības interesēs. Sistēmām, kurās glabājas dati, tiek veidoti aizsargmūri, tādēļ šīs sistēmas ir diezgan dārgas. Tomēr mūsdienu pasaulē simtprocentīgu drošību nevar garantēt neviens.

V.Spolītis: jautā, kādā veidā pēc pieciem gadiem dati tiek dzēsti.

V.Vītoliņš: atbild, ka automātiski.

A.Loskutovs: pauž viedokli, ka likumprojekta pielikumā minētajiem nodarījumu jēdzieniem jāatbilst Krimināllikumā lietotajiem jēdzieniem, un nosauc konkrētus piemērus. Aicina šos jēdzienus izskatīt un precizēt.

V.Vītoliņš: norāda, ka pielikumā minētais saraksts ir attiecināms uz samērīguma principu, kas iestrādāts Direktīvā. ES ir sava tiesību sistēma un noziedzīgo nodarījumu definējumi, kas attiecas uz visām ES dalībvalstīm. Līdz ar to, diskutējot ar ministrijām par šo problemātiku, tika secināts, ka Direktīva ir skatāma caur samērīguma principu, nevis Krimināllikuma konkrētiem noziegumiem. Līdz ar to pieprasījumos tiks lietoti pielikumā minētie jēdzieni, kas visām dalībvalstīm ir vienādi.

V.Vītoliņš akcentē, ka identisks pielikums ir arī Kriminālprocesa likumā, un tas tiek skatīts no krimināltiesību piemērošanas principa. Problēma, ka ES tiesību sistēma atšķiras no dalībvalstu tiesību sistēmām, ir sena, bet tas nerada šķēršļus praksē, jo ES Tiesa ir devusi interpretācijas.

**K.Seržants:** aicina atbalstīt likumprojektu pirmajam lasījumam.

*Deputātiem nav iebildumu.*

**LĒMUMS:** konceptuāli atbalstīt likumprojektu “Grozījumi Gaisa kuģu pasažieru datu apstrādes likumā” (1135/Lp12) un virzīt izskatīšanai Saeimas sēdē pirmajā lasījumā.

1. **Likumprojekts “Grozījumi Latvijas Administratīvo pārkāpumu kodeksā” (1136/Lp12), 1.lasījumam.**

V.Vītoliņš: informē, ka esošais Latvijas Administratīvo pārkāpumu kodekss varētu būt spēkā līdz 2020. gadam, tādēļ Iekšlietu ministrija tajā piedāvā izdarīt grozījumus, papildinot ar atbildību un sodiem par pasažieru datu nenosūtīšanu un nepilnīgu vai nepareizu datu nosūtīšanu Pasažieru informācijas nodaļai to automatizētai iekļaušanai gaisa kuģu pasažieru datu reģistrā.

A.Loskutovs: norāda, ka Pasažieru informācijas nodaļa kodeksā minēta pirmo reizi, un jautā, vai būs skaidrība, kas tā ir par nodaļu.

V.Vītoliņš: atbild, ka Pasažieru informācijas nodaļa ir noteikta Gaisa kuģu pasažieru datu apstrādes likumā.

**K.Seržants:** aicina atbalstīt likumprojektu pirmajam lasījumam.

*Deputātiem nav iebildumu.*

**LĒMUMS:** konceptuāli atbalstīt likumprojektu “Grozījumi Latvijas Administratīvo pārkāpumu kodeksā” (1136/Lp12) un virzīt izskatīšanai Saeimas sēdē pirmajā lasījumā.

K.Seržants: pateicas klātesošajiem par piedalīšanos sēdē un slēdz sēdi.

Sēde pabeigta plkst. 11.00

Komisijas priekšsēdētāja biedrs K.Seržants

Komisijas sekretārs K.Krēsliņš

Komisijas konsultante D.Sunepa